***ΘΕΜΑΤΙΚΗ ΕΝΟΤΗΤΑ: ΓΗΡΑΤΕΙΑ ΚΑΙ ΝΕΟΤΗΤΑ***

***Κείμενο 1*****Τα παιδιά στο εξωτερικό, οι ηλικιωμένοι γονείς μόνοι**

*Το παρακάτω διασκευασμένο άρθρο υπογράφεται από την Λίνα Γιάνναρου και έχει δημοσιευθεί στην εφημερίδα «Καθημερινή» στις 3 Φεβρουαρίου 2020. Αναφέρεται στο έλλειμμα φροντίδας των ηλικιωμένων που δημιούργησε η μετανάστευση των παιδιών τους στο εξωτερικό.*

Την απόσταση των 8.000 χιλιομέτρων που χωρίζει το Μίσιγκαν από τον Θεσσαλικό Κάμπο δεν τη διανύεις εύκολα. Ο 52χρονος χρηματοοικονομικός σύμβουλος Τζορτζ Παπαδόπουλος, όμως, έχει συνηθίσει το μακρύ ταξίδι. Έχουν περάσει πάνω από 30 χρόνια από τότε που έφυγε για τις ΗΠΑ για σπουδές, όπου και παρέμεινε δημιουργώντας μια επιτυχημένη καριέρα και μια ευτυχισμένη οικογένεια. Όμως, η σκέψη δεν ξεμακραίνει από τη Λάρισα, όπου ζει η μητέρα του. **Είναι καλά; Πότε θα χτυπήσει το τηλέφωνο για κάτι επείγον;**[...]

Είναι μια νέα πραγματικότητα για την ελληνική κοινωνία. **Σε μια χώρα όπου η οικογένεια ήταν ο βασικός πυλώνας φροντίδας των ηλικιωμένων**, σήμερα πολλοί γονείς γερνούν μόνοι μακριά από τα παιδιά τους, τα οποία έχουν στήσει τις ζωές τους στο εξωτερικό. Ο καθηγητής Ψυχιατρικής στο Αιγινήτειο Νοσοκομείο κ. Αντώνης Πολίτης παρατηρεί τα τελευταία χρόνια να εμφανίζονται στο νοσοκομείο και τα ειδικά ιατρεία όλο και περισσότεροι ηλικιωμένοι με προβλήματα μνήμης, οι οποίοι είναι μόνοι. «Αυτό που βλέπουμε είναι ότι, εκτός από τους ανθρώπους που είναι μοναχικοί, υπάρχει και ένας μεγάλος αριθμός ανθρώπων που είναι μόνοι, γιατί τα παιδιά τους έχουν φύγει στο εξωτερικό».

Πρόκειται για παιδιά του λεγόμενου brain drain, τη διαρροή εγκεφάλων που βέβαια είχε ξεκινήσει «στάγδην»₁ πολύ πριν από την οικονομική κρίση, τα οποία μετανάστευσαν πριν από 20-30 χρόνια για σπουδές ή δουλειά και παρέμειναν στο εξωτερικό. Σήμερα, οι γονείς αυτών των παιδιών αρχίζουν να γερνούν πλησιάζοντας ή ξεπερνώντας τα 80, εμφανίζοντας πια προβλήματα νοητικής και σωματικής έκπτωσης. «Αρχίζουν να γεννώνται δυσκολίες το πώς τα παιδιά θα φροντίζουν αυτούς τους γονείς. Έχει δημιουργηθεί ένα κενό φροντίδας» λέει ο κ. Πολίτης, που τονίζει ότι **το φαινόμενο θα ενταθεί, καθώς θα μεγαλώνουν οι γονείς των μεταναστών της κρίσης**. «Μαζί με το brain drain₂, υπάρχει και το care drain₃. Την περίοδο της κρίσης, εκτός από ένα μεγάλο κομμάτι εξειδικευμένου προσωπικού, έφυγε από τη χώρα και ένα κομμάτι της φροντίδας. **Σε βάθος χρόνου, όταν οι γονείς τους φτάσουν τα 80, θα δημιουργηθεί ένα κενό φροντίδας που δεν ξέρω αν είμαστε έτοιμοι να καλύψουμε**».

[...] Οι ειδικοί θεωρούν κρίσιμο να μην υπάρχει απομόνωση αυτών των ανθρώπων. «Είναι σημαντικό να στήνονται γέφυρες επικοινωνίας με την τοπική κοινωνία και πρέπει αυτές οι γέφυρες να χτίζονται από νωρίς, ώστε μετά να υπάρχει η δυνατότητα πρόληψης. Τα ΚΑΠΗ₄ μπορούν να παίξουν σημαντικό ρόλο σε αυτό, όπως και οι δήμοι. **Να μην απομονώνονται οι ηλικιωμένοι στο σπίτι.** Η απομόνωση στο σπίτι λειτουργεί πάντοτε αρνητικά. Μια υπηρεσία που θα πρέπει επίσης να ενισχυθεί είναι η φροντίδα κατ’ οίκον», καταλήγει ο κ. Πολίτης.

1 *στάγδην: σταγόνα-σταγόνα (λόγιο επίρρημα)  
2 brain drain: διαρροή εγκεφάλων  
3 care drain: κενό φροντίδας ηλικιωμένων  
4 ΚΑΠΗ: Κέντρα Ανοιχτής Προστασίας Ηλικιωμένων, ένας θεσμός που προασπίζεται τα κοινωνικά δικαιώματα της τρίτης ηλικίας*

***Κείμενο 2***

**Ο αποχαιρετισμός της μάνας**

*Το ποίημα ανήκει στον Ιωάννη Πολέμη, Έλληνα ποιητή και θεατρικό συγγραφέα.*

Μισεύεις για την ξενιτιά και μένω μοναχή μου,  
σύρε παιδί μου στο καλό και σύρε στην ευχή μου.  
Τριανταφυλλένια η στράτα σου, κρινοσπαρμένοι οι δρόμοι,  
για χάρη σου ν’ ανθοβολούν και τα λιθάρια ακόμη.

Τα δάκρυά μου να γεννούν διαμάντια σ’ ό,τι αγγίζεις  
και το ποτήρι της χαράς ποτέ να μη στραγγίζεις.  
Να πίνεις και να ξεδιψάς και να ‘ναι αυτό γεμάτο,  
σα να ‘ναι η βρύση από ψηλά κι εσύ να ‘σαι από κάτω.

Εκεί, παιδί μου, που θα πας, στα μακρινά τα ξένα,  
δίχτυα πολλά κι οξόβεργες θα στήσουνε για σένα.  
Παιδί μου, αν εμένανε πάψεις να με θυμάσαι,  
με δίχως βαρυγκώμηση συχωρεμένος να ‘σαι.

Κι αν πάλι το φτωχό καλύβι μας, ντροπή σου φέρνει,  
ωστόσο και πάλι θα ‘μαι πρόθυμη, συχώρεση να δώσω.  
Μ’ αν την πατρίδα απαρνηθείς που τη λατρεύουμε όλοι,  
να ‘ναι η ζωή σου, όπου κι αν πας, αγκάθια και τριβόλοι.

***ΘΕΜΑΤΑ***

***ΘΕΜΑ 1 (μονάδες 35)  
1ο υποερώτημα (μονάδες 10)***Να εξηγήσεις σε 50-60 λέξεις με ποιο τρόπο, σύμφωνα με την αρθρογράφο στο Κείμενο 1, το φαινόμενο brain drain (διαρροή εγκεφάλων/μορφωμένων) δημιούργησε το care drain (κενό φροντίδας ηλικιωμένων).  
Μονάδες 10

***2ο υποερώτημα (μονάδες 10)***  
Ο ρόλος του προλόγου σε ένα κείμενο είναι να εισαγάγει τον αναγνώστη στο θέμα και να του κεντρίσει το ενδιαφέρον. Πιστεύεις ότι η εισαγωγή στο Κείμενο 1 υπηρετεί τους παραπάνω στόχους και πώς;  
Μονάδες 10

***3ο υποερώτημα (μονάδες 15)***Να επιλέξεις και να μεταφέρεις στο απαντητικό σου φύλλο τη σωστή απάντηση σε καθεμιά από τις παρακάτω προτάσεις, οι οποίες βασίζονται στο Κείμενο 1 (μία μόνο από τις τέσσερις προτεινόμενες απαντήσεις είναι σε κάθε περίπτωση ορθή):

* «**Σε μια χώρα όπου η οικογένεια ήταν ο βασικός πυλώνας φροντίδας των ηλικιωμένων»: στη φράση η λέξη «πυλώνας» στο παραπάνω γλωσσικό περιβάλλον έχει ως συνώνυμή της τη λέξη**:  
  α. στήριγμα  
  β. προϋπόθεση  
  γ. βάθρο  
  δ. λόγος
* «**το φαινόμενο θα ενταθεί, καθώς θα μεγαλώνουν οι γονείς των μεταναστών της κρίσης»: στη φράση η λέξη «θα ενταθεί» στο παραπάνω γλωσσικό περιβάλλον έχει ως αντώνυμή της τη λέξη**:  
  α. θα οξυνθεί  
  β. θα αποσταθεροποιηθεί  
  γ. θα περιοριστεί  
  δ. θα διαχωριστεί
* **Στην πρόταση «Σε βάθος χρόνου, όταν οι γονείς τους φτάσουν τα 80, θα δημιουργηθεί ένα κενό φροντίδας που δεν ξέρω αν είμαστε έτοιμοι να καλύψουμε» ο τρόπος με τον οποίο αποδίδεται το μήνυμα είναι με**:  
  α. βεβαιότητα  
  β. πιθανότητα  
  γ. αναγκαιότητα  
  δ. υπόθεση
* **Στην πρώτη παράγραφο του κειμένου 1 η αρθρογράφος χρησιμοποιεί τις ρητορικές ερωτήσεις, προκειμένου να**:  
  α. εκφράσει τον προβληματισμό της για την αγωνία του κ. Παπαδόπουλου  
  β. μεταφέρει με παραστατικό τρόπο τις σκέψεις του κ. Παπαδόπουλου, προκειμένου να αναδειχθεί το θέμα του κειμένου  
  γ. ευαισθητοποιήσει τον δέκτη για το φαινόμενο της μετανάστευσης  
  δ. ενημερώσει τον δέκτη για τα προβλήματα της τρίτης ηλικίας
* **Στην πρόταση «Να μην απομονώνονται οι ηλικιωμένοι στο σπίτι» με την επιλογή της υποτακτικής έγκλισης εκφράζεται**:  
  α. απαγόρευση  
  β. συμβουλή  
  γ. επιβολή  
  δ. σκοπός

Μονάδες 15

***ΘΕΜΑ 4 (μονάδες 15)***Σε ένα κείμενο 80-200 λέξεων να ερμηνεύσεις την ψυχολογική κατάσταση του ποιητικού υποκειμένου. Ποια συναισθήματα και σκέψεις σού δημιούργησε η ανάγνωση του ποιήματος;  
Μονάδες 15